RO Jurnalul Oficial al Uniunii Europene C 74/28

AVIZUL CONSILIULUI

din 4 martie 2008

privind programul de stabilitate al Maltei pentru perioada 2007-2010

(2008/C 74/07)

CONSILIUL UNIUNII EUROPENE,

având în vedere Tratatul de instituire a Comunității Europene,

având în vedere Regulamentul (CE) nr. 1466/97 al Consiliului din 7 iulie 1997 privind consolidarea supravegherii pozițiilor bugetare și supravegherea și coordonarea politicilor economice (1), în special articolul 5 alineatul (2),

având în vederea recomandarea Comisiei,

după consultarea Comitetului economic și financiar,

EMITE PREZENTUL AVIZ:

(1) La 4 martie 2008 Consiliul a examinat primul program de stabilitate al Maltei, pentru perioada 2007-2010.

(2) La 1 ianuarie 2008, Malta a intrat în zona euro, având o redresare a PIB-ului în progresie constantă din 2004. La începutul anilor 2000, slaba performanță economică a fost, în parte, rezultatul unor factori externi la care Malta este în mod special expusă, fiind o economie deschisă de dimensiuni mici care se bazează pe sectoare cum ar fi turismul și industria produselor electronice, care s-au dovedit a fi volatile. Slăbiciunile structurale interne explică, de asemenea, creșterea lentă a PIB-ului. Productivitatea a scăzut în medie cu 1 % între 2001 și 2003. În plus, creșterea semnificativă a salariilor a condus la o creștere bruscă a costului unitar al muncii și a avut drept rezultat pierderea competitivității externe. Începând cu 2004, performanțele economice s-au îmbunătățit în principal datorită condițiilor conjuncturale favorabile, dar, într-o anumită măsură, și datorită moderării creșterilor salariale și recuperării nivelului de productivitate. Din punct de vedere fiscal, intrarea în zona euro a urmat unei perioade de consolidare semnificativă — caracterizată, începând din 2005, de scăderea datoriei ca procent din PIB — precum și de un progres în sensul scăderii inflației. În acest nou context, creșterea marjei de manevră în domeniul politicii fiscale, care ar putea fi obținută prin continuarea consolidării bugetare și prin reforma cheltuielilor, în special în ceea ce privește cheltuielile sistemului de asistență medico-sanitară, care înregistrează o creștere rapidă, reprezintă o provocare pentru capacitatea Maltei de ajustare la perturbări asimetrice. Mai mult, astfel de reforme ale cheltuielilor ar îmbunătăți viabilitatea pe termen lung a finanțelor publice și ar permite redirecționarea cheltuielilor către măsurile de natură să favorizeze creșterea și, deci, să stimuleze creșterea productivității. O productivitate mai mare, împreună cu creșteri salariale moderate, ar conduce la creșterea competitivității, care reprezintă o altă provocare cu care se confruntă economia malteză, în special în contextul prezenței în zona euro.

(3) Scenariul macroeconomic care stă la baza programului are în vedere o creștere a PIB-ului real de 3,5 % în 2007, o scădere în 2008 și o accelerare ulterioară pentru a atinge 3,4 % la sfârșitul perioadei de programare. Evaluat în funcție de informațiile disponibile în prezent (2), acest scenariu pare să se bazeze pe ipoteze de creștere plauzibile pentru 2007. Pentru perioada 2008-2010, previziunile de creștere a PIB-ului par să fie optimiste, în special datorită contribuției importante a exporturilor nete previzionate pentru ultimii ani ai perioadei de programare. Îmbunătățirea cu 3,3 puncte procentuale din PIB, până în 2010, a balanței schimburilor externe de bunuri și servicii, astfel cum este previzionată în program, pare să fie optimistă. Previziunile programului cu privire la inflație par să fie realiste și în concordanță cu previziunile serviciilor Comisiei pentru toamna 2007. Cu toate acestea, eventualitatea unor noi creșteri salariale în sectorul public, care ar putea conduce la o creșterea salarială globală care să depășească creșterea productivității, ar putea însemna o evoluție a competitivității Maltei mai puțin favorabilă decât rezultă din programul de stabilitate.

(4) Pentru 2007, deficitul public este estimat la 1,8 % din PIB în previziunile serviciilor Comisiei pentru toamna anului 2007, în comparație cu ținta de 2,3 % din PIB stabilită în actualizarea precedentă a programului de convergență. În afara tranzacțiilor punctuale (care constau, în principal, din vânzările de terenuri, în mod convențional înregistrate drept cheltuieli negative), deficitul pe 2007 este, în ansamblu, în conformitate cu obiectivul fixat în programul de convergență din 2006, în pofida efectului de bază pozitiv din 2006. Venitul, ca pondere în PIB, este în mod semnificativ mai redus decât așteptările, fapt care se datorează unei absorbții mai reduse a fondurilor europene decât cea prevăzută. În consecință, ponderea cheltuielilor pentru 2007 este, de asemenea, mai scăzută decât cea prevăzută în programul de convergență pe 2006. Având în vedere că ajustarea structurală în 2007 pare să fie acum sub 0,5 de punct procentual din PIB prin comparație cu o valoare de un procent prevăzută în ultima actualizare a programului de convergență, implementarea bugetară nu este în concordanță cu invitația din avizul Consiliului din 27 februarie 2007 cu privire la programul precedent (3) de „a realiza progrese adecvate în vederea atingerii OTM prevăzute de program”.

(5) La fel ca în ultima actualizare a programului de convergență, principalul obiectiv bugetar definit în programul de stabilitate este de continuare a consolidării fiscale pe toată durata perioadei de programare, cu obiectivul prioritar de atingere, până în 2010, a OTM de echilibru bugetar în termeni structurali (ceea ce înseamnă corectat cu privire la variațiile conjuncturale, cu excepția măsurilor punctuale și temporare). Se prevede îmbunătățirea soldului finanțelor publice de la un deficit de 1,6 % din PIB în 2007 la un surplus de 0,9 % din PIB în 2010. Având în vedere scăderea preconizată a sarcinii financiare aferente dobânzii, se prevede ca excedentul primar să ajungă la 3,8 % din PIB până în 2010. Se prevede ca soldul structural să se îmbunătățească cu 2 puncte procentuale din PIB în perioada 2007-2010. Ajustarea nominală trebuie obținută prin scăderea ponderii cheltuielilor primare cu peste 3,5 puncte procentuale din PIB, care compensează pe deplin scăderea ponderii veniturilor cu 1,5 puncte procentuale din PIB. Se va recurge mai puțin la măsuri de derogare în vederea diminuării deficitului în comparație cu anii trecuți. Reducerea cheltuielilor este relativ generalizată, dar accentul este pus în special pe compensațiile acordate salariaților. Scăderea netă a ponderii impozitelor indirecte în PIB în ultimii ani ai perioadei nu este explicată în program, în timp ce costul modificărilor prevăzute a fi operate în 2008 în reforma sistemului de impozitare a veniturilor personale se presupune a fi acoperit de venituri mai mari din alte impozite directe. În contextul unui scenariu macroeconomic neschimbat în linii generale, obiectivele bugetare pentru 2008 și 2009 sunt mai puțin ambițioase decât în actualizarea din 2006 cu aproximativ 0,25 de punct procentual din PIB, ceea ce reflectă un efort de ajustare mai scăzut în 2008. Se prevede că datoria publică brută, care, conform estimărilor, a atins în 2007 nivelul de 63 % din PIB, situându-se în continuare peste valoarea de referință de 60 % prevăzută în tratat, se va reduce în continuare cu aproape 10 puncte procentuale în cursul perioadei de programare.

(6) Rezultatele bugetare ar putea fi mai pesimiste decât cele previzionate în program. Pentru 2008, ipoteza că modificările aduse sistemului de impozitare a veniturilor personale urmează a fi acoperite de alte venituri, volatile prin însăși natura lor, cum ar fi impozitele pe creșterea capitalului și pe profit, reprezintă un risc. Există, de asemenea, posibilitatea de derapaje în materie de cheltuieli, legate, de exemplu, de decizia de a subvenționa prețul utilităților fără măsuri compensatorii. În plus, creșterile salariale importante acordate lucrătorilor din domeniul sănătății ar putea conduce la solicitări similare din partea restului sectorului public. Pentru 2009 și 2010, rezultatele ar putea fin mai scăzute decât cele propuse din cauza scenariului macroeconomic optimist care a stat la baza previziunilor din program (deși previziunile privind impozitele pentru anii respectivi par să asume cu prudență faptul că nu se au în vedere măsuri discreționare de reducere a impozitelor) și, de asemenea, din cauza lipsei de informații cu privire la măsurile care stau la baza procesului de consolidare, în special cu privire la restricțiile salariale prevăzute în sectorul public. În ceea ce privește aspectele pozitive, ponderea cheltuielilor în PIB a fost, în ultimii ani, în mod constant și semnificativ sub nivelul prevăzut în programele succesive. Mai mult, Malta a avut întotdeauna rezultate bune în ceea ce privește atingerea obiectivelor propuse în privința deficitului public, rezultatele obținute fiind, de regulă, mai bune decât cele prevăzute.

(7) Ținând seama de această evaluare a riscurilor, este posibil ca orientarea bugetară descrisă în program să nu permită atingerea OTM până în 2010, astfel cum se prevede în program. Pe durata perioadei de programare se prevede o marjă de siguranță suficientă pentru a preveni depășirea pragului de deficit de 3 % din PIB, în contextul unor fluctuații macroeconomice normale. Consolidarea prevăzută este în conformitate cu Pactul de stabilitate și creștere, care prevede o îmbunătățire anuală a soldului structural de minimum 0,5 % din PIB, precum și un efort mai mare, cu condiția ca în Malta să se mențină în continuare conjunctura economică favorabilă. Cu toate acestea, avându-se în vedere riscurile descrise anterior, ritmul ajustărilor în vederea atingerii OTM prevăzute de program are nevoie să fie susținut de o serie de măsuri, în special pentru anii 2009 și 2010. În cele din urmă, ținând cont de riscurile asociate estimărilor privind datoriile, menționate anterior, ponderea datoriilor pare să se diminueze suficient, apropiindu-se de valoarea de referință pentru perioada de programare și ar urma să se situeze sub aceasta în 2009.

(8) Malta pare să se confrunte cu un risc mediu în ceea ce privește viabilitatea finanțelor publice. Impactul bugetar pe termen lung al îmbătrânirii populației este în mod semnificativ mai scăzut decât media pe Uniunea Europeană, iar ponderea în PIB a cheltuielilor în materie de pensii scade pe termen lung. Cu toate acestea, este posibil ca reforma pensiilor din 2006, care are în vedere atât creșterea vârstei de pensionare, cât și îmbunătățirea nivelului pensiilor, să implice cheltuieli mai mare pe termen lung. Pe lângă aceasta, nivelul actual al datoriei brute se situează în continuare peste valoarea de referință prevăzută în tratat. Poziția bugetară din 2007 estimată în program, care este mai bună decât poziția inițială din programul anterior, contribuie la contrabalansarea impactului bugetar pe termen lung al îmbătrânirii populației. Îmbunătățirea poziției bugetare, inclusiv creșterea eficienței și flexibilității cheltuielilor publice, precum în cazul cheltuielilor din sistemul de asistență medico-sanitare care au un ritm de creștere rapid, și care este, de asemenea, influențată de îmbătrânirea populației, ar contribui la reducerea riscurilor pentru viabilitatea finanțelor publice.

(9) Programul de stabilitate pare să fie, într-o anumită măsură, în conformitate cu raportul din octombrie 2007 privind punerea în aplicare a programului național de reformă. Îndeosebi, previziunile bugetare cuprinse în program iau în considerare implicațiile financiare ale măsurilor identificate în programul național de reformă. Măsurile din domeniul finanțelor publice, prevăzute în programul de stabilitate, par a fi conforme cu cele din programul național de reformă. În special, principala măsură de politici prezentată în programul de stabilitate, respectiv o nouă revizuire a sistemului de impozitare a veniturilor personale, este în conformitate cu programul național de reformă. Cu toate acestea, reforma sistemului de asistență medico-sanitară — zonă cheie în domeniul finanțelor publice, identificată ca atare în programul național de reformă — nu este abordată în programul de stabilitate. De asemenea, programul nu prezintă în mod clar care sunt cheltuielile care vor fi direcționate către măsurile de natură să stimuleze creșterea, în special în ultimii ani ai perioadei.

(10) Strategia bugetară prezentată în program este parțial conformă cu recomandările specifice adresate țării în cadrul marilor orientări privind politicile economice incluse în orientările integrate, precum și cu orientările adresate statelor membre din zona euro în materie de politică bugetară în cadrul Strategiei de la Lisabona. În special, programul nu are în vedere progrese semnificative în reforma sistemului de asistență medico-sanitară, astfel cum menționa recomandarea Consiliului.

(11) În ceea ce privește datele necesare specificate în codul de conduită pentru programele de stabilitate și convergență, programul prezintă o serie de lacune în privința datelor obligatorii și a celor opționale (4).

Concluzia de ansamblu este că programul de stabilitate are în vedere continuarea progreselor în direcția atingerii OTM, care este prevăzută pentru 2010, prin intermediul limitării cheltuielilor într-un context de creștere economică susținută. Se prevede că reducerea datoriei publice brute se va desfășura într-un ritm satisfăcător și se așteaptă să scadă sub valoarea de referință de 60 % din PIB până în 2009. Cu toate acestea, există riscul nerealizării obiectivelor bugetare din cauza veniturilor volatile luate în calcul pentru 2008, a nivelului de limitare a cheltuielilor avut în vedere, a scenariului macroeconomic optimist pentru perioada de după 2008 și lipsa de informații cu privire la măsurile pe care se bazează, în special cu privire la limitarea în continuare a creșterilor salariale în sectorul public. Aceste elemente ar putea afecta atingerea OTM până în anul prevăzut, 2010. În afară de aceasta, competitivitatea Maltei în zona euro ar putea fi pusă sub semnul întrebării în eventualitatea unei îndepărtări de la obiectivul moderării creșterilor salariale în sectorul public, care ar putea să se răsfrângă și asupra sectorului privat. Sub raportul viabilității pe termen lung a finanțelor publice, Malta se află în condiții de risc mediu.

Ținând seama de evaluarea anterioară, Malta este invitată:

(i) să continue consolidarea fiscală, astfel cum este prevăzut în program, în vederea atingerii OTM până în anul 2010 și să se asigure că raportul datorie/PIB, prin detalierea măsurilor de susținere a consolidării prevăzute, în special în ceea ce privește aspectele legate de cheltuieli;

(ii) să consolideze eficiența și flexibilitatea cheltuielilor publice, inclusiv prin accelerarea definirii și punerii în aplicare a unei reforme complexe a sistemului de asistență medico-sanitară.

Tabel comparativ al principalelor previziuni macroeconomice și bugetare

2006 2007 2008 2009 2010 PIB real (variație în %) SP nov. 2007 3,2 3,5 3,1 3,2 3,4 COM nov. 2007 3,2 3,1 2,8 2,9 n.a. PC dec. 2006 2,9 3,0 3,1 3,1 n.a. Inflație IAPC (%) SP nov. 2007 2,6 0,9 2,5 2,3 2,1 COM nov. 2007 2,6 0,8 2,5 2,2 n.a. PC dec. 2006 3,1 2,2 2,1 2,0 n.a. Deviația PIB (5) (% din PIB potențial) SP nov. 2007 – 1,9 – 0,8 – 0,1 0,5 1,9 COM nov. 2007 (6) – 1,5 – 0,6 – 0,1 0,5 n.a. PC dec. 2006 – 2,1 – 1,3 – 0,3 0,9 n.a. Capacitatea/necesarul de finanțare în raport cu restul lumii (% din PIB) SP nov. 2007 – 3,7 – 0,5 0,2 3,2 5,5 COM nov. 2007 – 3,7 – 0,9 – 0,6 0,0 n.a. PC dec. 2006 n.a. n.a. n.a. n.a. n.a. Soldul bugetului administrației publice (% din PIB) SP nov. 2007 – 2,5 – 1,6 – 1,2 – 0,1 0,9 COM nov. 2007 – 2,5 – 1,8 – 1,6 – 1,0 n.a. PC dec. 2006 – 2,6 – 2,3 – 0,9 0,1 n.a. Sold primar (% din PIB) SP nov. 2007 1,0 1,7 2,0 2,9 3,8 COM nov. 2007 1,0 1,5 1,6 2,1 n.a. PC dec. 2006 1,1 1,1 2,5 3,2 n.a. Sold ajustat ciclic (5) (% din PIB) SP nov. 2007 – 1,8 – 1,3 – 1,2 – 0,3 0,3 COM nov. 2007 – 2,0 – 1,6 – 1,5 – 1,2 n.a. PC dec. 2006 – 1,8 – 1,8 – 0,8 – 0,2 n.a. Sold structural (7) (% din PIB) SP nov. 2007 – 2,5 – 2,1 – 1,4 – 0,5 0,1 COM nov. 2007 – 2,7 – 2,3 – 1,7 – 1,2 n.a. PC dec. 2006 – 2,9 – 2,0 – 1,0 – 0,4 n.a. Datoria publică brută (% din PIB) SP nov. 2007 64,7 62,9 60,0 57,2 53,3 COM nov. 2007 64,7 63,1 61,3 59,2 n.a. PC dec. 2006 68,3 66,7 63,2 59,4 n.a. Programul de stabilitate (PS); programul de convergență (PC); previziunile economice ale serviciilor Comisiei din toamna anului 2007 (COM); calculele serviciilor Comisiei.

(1) JO L 209, 2.8.1997, p. 1. Regulament, astfel cum a fost modificat prin Regulamentul (CE) nr. 1055/2005 (JO L 174, 7.7.2005, p. 1). Toate documentele la care se face referire în textul de față pot fi accesate la următoarea adresă de internet:

http://ec.europa.eu/economy_finance/about/activities/sgp/main_en.htm

(2) Evaluarea ține seama, în special, de previziunile de toamnă ale serviciilor Comisiei, precum și de evaluarea de către Comisie a raportului din octombrie 2007 privind punerea în aplicare a planului național de reformă.

(3) JO C 72, 29.3.2007, p. 9.

(4) Datele lipsă includ contribuția muncii, a capitalului și a factorului productivității totale la creșterea PIB-ului potențial, repartizarea ajustărilor stoc-flux pentru finanțele administrației publice și anumite elemente din previziunile privind viabilitatea pe termen lung a finanțelor publice.

(5) Deviațiile PIB și soldurile ajustate ciclic din cadrul programelor, recalculate de serviciile Comisiei pe baza informațiilor din programe.

(6) Pe baza unei creșteri potențiale estimate de 2,3 %, 2,2 %, 2,3 % și, respectiv, 2,3 % pentru perioada 2006-2009.

(7) Sold ajustat ciclic, excluzând măsurile cu caracter excepțional și alte măsuri temporare. Măsurile cu caracter excepțional și alte măsuri temporare reprezintă 0,7 % din PIB în 2006, 0,8 % în 2007, 0,2 % în 2008, 0,2 % în 2009 și 0,1 % în 2010; toate contribuind la reducerea deficitului în conformitate cu programul de stabilitate din 2007, și 0,7 % din PIB în 2006, 0,8 % în 2007, 0,2 % în 2008 și 0 % în 2009; contribuind la reducerea deficitului în conformitate cu previziunile din toamnă ale serviciilor Comisiei.

Surse:

Programul de stabilitate (PS); programul de convergență (PC); previziunile economice ale serviciilor Comisiei din toamna anului 2007 (COM); calculele serviciilor Comisiei.